Tadej Pogačar

**Tadej Pogačar** (s. 21. syyskuuta 1998 Komenda, Gorenjska, Slovenia) on slovenialainen maantiepyöräilijä. Hän on voittanut neljä kertaa Ranskan ympäriajon, kerran Italian ympäriajon sekä kahdesti maantieajon maailmanmestaruuden ja kerran Euroopan-mestaruuden. Yksipäiväisistä monumenteista hän on voittanut viidesti Lombardian ympäriajon, kolmesti Liège–Bastogne–Liègen, kahdesti Flanderin ympäriajon ja kerran Milano – San Remon.. Pogačar edusti kotimaansa joukkueita ROG-Ljubljanaa vuonna 2017 ja Ljubljana-Gusto-Xaurumia 2018. Kaudesta 2019 alkaen hän on ajanut UCI World Tour -tason UAE Team Emirates -tallissa.

Pogačar saavutti EM-pronssia junioreiden maantieajossa 2016. Hän voitti amatöörien tärkeimpänä etappikilpailuna pidetyn Tour de l'Avenirin 2018. Ensimmäisen metkittävän ammattilaisvoittonsa hän saavutti Volta ao Algarve -kilpailussa 2019. Hän voitti samana vuonna UCI World Tour -sarjaan kuuluneen Kalifornian ympäriajon 16 sekunnin erolla Sergio Higuitaan. Hän sijoittui kolmanneksi uransa ensimmäisessä suuressa ympäriajossa, Espanjan ympäriajossa 2019. Hän voitti kolme vuorietappia: Andorrassa ajetun yhdeksännen, Los Machucosiin päättyneen 13. ja Plataforma de Gredosiin päättyneen 20. etapin. Hän voitti lisäksi nuorten kilpailun ja oli pistekilpailussa kolmas.

Pogačar voitti yhdeksännen, 15. ja 20. etapin Ranskan ympäriajossa 2020. Kokonaiskilpailun hän voitti 59 sekunnin erolla Primož Rogličiin. Kokonaisvoitto ratkesi toiseksi viimeisellä etapilla, aika-ajossa, jossa hän kukisti Rogličin minuutilla ja 56 sekunnilla. Lisäksi hän voitti mäkikirikilpailun ja nuorten kilpailun.

Pogačar voitti 2021 World Tour -kilpailut UAE Tourin, Tirreno–Adriaticon, Liège–Bastogne–Liègen ja Lombardian ympäriajon. Ranskan ympäriajossa hän voitti viidennen, 17. ja 18. etapin. Hän johti kokonaiskilpailua seitsemännestä etapista alkaen ja voitti sen lopulta viiden minuutin ja 20 sekunnin erolla Jonas Vingegaardiin. Lisäksi hän voitti mäkikirikilpailun ja nuorten kilpailun. Tokion olympialaisissa hän saavutti maantieajon pronssia.

Pogačar voitti 2022 World Touriin kuuluneet UAE Tourin, Strade Bianchen, Tirreno–Adriaticon, Grand Prix Cycliste de Montréalin ja Lombardian ympäriajon. Ranskan ympäriajossa hän voitti kuudennen, seitsemännen ja 17:nnen etapin. Kokonaiskilpailussa hän sijoittui toiseksi, ja voitti nuorten kilpailun.

Vuonna 2023 Pogačar voitti Pariisi–Nizzan. Hän voitti Flanderin ympäriajon 16 sekunnin erolla Mathieu van der Poeliin. Hänestä tuli Louison Bobet'n ja Eddy Merckxin jälkeen vasta kolmas pyöräilijä, joka on uransa aikana voittanut sekä Ranskan että Flanderin ympäriajon sekä Merckxin jälkeen toinen pyöräilijä, joka on voittanut vähintään kolme eri monumenttikilpailua alle 25-vuotiaana. Hän voitti samana vuonna myös Amstel Gold Racen ja La Flèche Wallonnen. Ranskan ympäriajossa hän voitti kuudennen ja 20. etapin. Kokonaiskilpailussa hän oli toinen, ja voitti nuorten kilpailun. Glasgow'n MM-kilpailuissa hän saavutti maantieajon pronssia. Lokakuussa hän voitti kolmannen kerran peräkkäin Lombardian ympäriajon. Hän lähti irtiottoon 31 kilometriä ennen maalia ja voitti kilpailun lopulta 52 sekunnin erolla Andrea Bagioliin.

Pogačar voitti vuoden 2024 Strade Bianchen 81 kilometrin sooloajon jälkeen. Katalonian ympäriajon hän voitti neljän etappivoiton myötä, ja Liége–Bastogne–Liégen 34 kilometrin irtioton jälkeen. Hän voitti Italian ympäriajon yhdeksän minuutin ja 56 sekunnin erolla Daniel Martíneziin. Hän voitti myös mäkikirikilpailun sekä toisen, seitsemännen, kahdeksannen, 15., 16. ja 20. etapin. Hän voitti saman vuoden Ranskan ympäriajon kokonaiskilpailun kuuden minuutin ja 17 sekunnin erolla Jonas Vingegaardiin. Hän voitti kilpailun neljännen, 14., 15., 19., 20. ja 21. etapin. Hänestä tuli ensimmäinen pyöräilijä 26 vuoteen, joka voitti samana vuonna miesten Italian ja Ranskan ympäriajot. Hän voitti 2024 myös Grand Prix Cycliste de Montréal -kilpailun. Syyskuun lopulla hän voitti maantieajon maailmanmestaruuden. Hän irtosi pääjoukosta sata kilometriä ennen maalia, ja tavoitettuaan edellä ajaneen irtiottoryhmän karkasi siitä 50 kilometriä ennen maalia. Hän voitti kilpailun 34 sekunnin erolla australialaiseen Ben O'Connoriin. Pogačarista tuli Eddy Merckxin (1974), Stephen Rochen (1987) ja Annemiek van Vleutenin (2022) jälkeen neljäs pyöräilijä, joka on voittanut samalla kaudella Italian ja Ranskan ympäriajot sekä maantieajon maailmanmestaruuden. Kauden päätteeksi hän voitti Lombardian ympäriajon. Hän lähti irtiottoon Sormanon nousussa 48 kilometriä ennen maalia ja voitti kilpailun lopulta kolmen minuutin ja 16 sekunnin erolla Remco Evenepoeliin. Hänestä tuli Fausto Coppin (1946–1949) jälkeen toinen pyöräilijä, joka on voittanut Lombardian ympäriajon neljästi peräkkäin.

Pogačar voitti vuonna 2025 World Tour -sarjaan kuuluneen UAE Tourin. Hän voitti Strade Bianchen karattuaan irtiottokumppaniltaan Tom Pidcockilta 18,6 kilometriä ennen maalia. Hän oli kaatunut 50 kilometriä ennen maalia. Hän voitti Flanderin ympäriajon karattuaan kärkiryhmästä Oude Kwaremontin nousussa. Pariisi–Roubaix'ssa hän sijoittui toiseksi. Hän voitti La Flèche Wallonnen kymmenen sekunnin erolla Kévin Vauqueliniin. Hän voitti myös Liége–Bastogne–Liégen irtauduttuaan kärkijoukosta Cote de la Redouten nousussa 35 kilometriä ennen maalia. Maalissa hän oli yli minuutin ennen toiseksi sijoittunutta Giulio Cicconea. Samalla hänestä tuli ensimmäinen pyöräilijä, joka on sijoittunut kuudessa peräkkäisessä monumenttiklassikossa kolmen parhaan joukkoon. Kesäkuussa hän voitti Critérium du Dauphinén 59 sekunnin erolla Jonas Vingegaardiin. Ranskan ympäriajossa hän voitti neljännen, seitsemännen, 12. ja 13. osuuden. Hän siirtyi kokonaiskilpailun johtoon viidennen etapin jälkeen päihitettyään kokonaiskilpailua johtaneen Mathieu van der Poelin aika-ajoetapilla minuutin ja 28 sekunnin erolla. Pogačar menetti johtoasemansa heti seuraavalla etapilla EF Education–EasyPost-tallin Ben Healylle, mutta siirtyi uudestaan kokonaiskilpailun johtoon heti seitsemännen etapin jälkeen. Kymmenennellä etapilla Ben Healy onnistui nousemaan vielä kerran kilpailun johtoon, mutta Pogačar otti lopullisesti kilpailun hallintaansa 12. etapilla, jonka jälkeen hän pysyi kokonaiskilpailun johdossa loppuun asti voittaen sen lopulta 4 minuutin ja 24 sekunnin erolla Vingegaardiin. Lisäksi hän voitti mäkikirikilpailun ja oli pistekilpailussa toinen. Syyskuussa hän voitti Kigalissa toisen peräkkäisen maantieajon maailmanmestaruutensa 66 kilometrin sooloajon jälkeen lähes puolentoista minuutin erolla Remco Evenepoeliin. Viikkoa myöhemmin hän voitti maantieajon Euroopan-mestaruuden Guilherand-Granges'ssa 31 sekunnin erolla Evenepoeliin. Seuraavana viikonloppuna hän voitti viidennen kerran peräkkäin Lombardian ympäriajon kukistettuaan jälleen toiseksi sijoittuneen Evenepoelin minuutin ja 48 sekunnin erolla. Hänestä tuli ensimmäinen pyöräilijä, joka on voittanut saman monumentin viitenä peräkkäisenä vuonna ja ensimmäinen, joka on sijoittunut kolmen parhaan joukkoon kaikissa viidessä monumentissa samana vuonna. Hän on myös Eddy Merckxin jälkeen ensimmäinen, joka on voittanut kolme monumenttia samana vuonna.

Pogačar voitti vuoden 2026 Strade Bianchen 80 kilometrin sooloajon jälkeen Hän voitti Milano – San Remon kukistettuaan loppukirissä irtiottokumppaninsa Tom Pidcockin.

## Saavutuksia
Lähteet: Pro Cycling Stats, Cycling Archives

;2016
:Course de la Paix Juniors, 2. etapin voitto
:Aika-ajon junioreiden Slovenian-mestaruus
:Giro della Lunigiana, kokonais- ja pistekilpailun sekä 3. etapin voitto
:EM-kilpailut, pronssia junioreiden maantieajossa
;2017
:Carpathian Couriers Race U-23, nuorten kilpailun voitto
:Slovenian ympäriajo, nuorten kilpailun voitto
;2018
:Grand Prix Priessnitz spa, kokonais- ja mäkikirikilpailun, nuorten kilpailun ja 3. etapin voitto
:Slovenian ympäriajo, nuorten kilpailun voitto
:Tour de l'Avenir, kokonaiskilpailun voitto
:Giro della Regione Friuli Venezia Giulia, kokonaiskilpailun ja nuorten kilpailun voitto
;2019
:Volta ao Algarve, kokonaiskilpailun, nuorten kilpailun ja 2. etapin voitto
:Baskimaan ympäriajo, kokonaiskilpailussa kuudes, nuorten kilpailun voitto
:Kalifornian ympäriajo, kokonaiskilpailun, nuorten kilpailun ja 6. etapin voitto
:Aika-ajon Slovenian-mestaruus
:Slovenian ympäriajo, nuorten kilpailun voitto
:Espanjan ympäriajo, kokonaiskilpailussa kolmas, nuorten kilpailun voitto, pistekilpailussa toinen, 9., 13. ja 20. etapin voitto
;2020
:Volta a la Comunitat Valenciana, kokonaiskilpailun, nuorten kilpailun sekä 2. ja 4. etapin voitto
:UAE Tour, kokonaiskilpailussa toinen, nuorten kilpailun ja 5. etapin voitto
:Aika-ajon Slovenian-mestaruus
:Critérium du Dauphiné, kokonaiskilpailussa neljäs
:Ranskan ympäriajo, kokonaiskilpailun, mäkikirikilpailun ja nuorten kilpailun sekä 9., 15. ja 20. (aika-ajo) etapin voitto, 4. etapilla toinen, 17. etapilla kolmas
:Liège–Bastogne–Liège, kolmas
;2021
:UAE Tour, kokonaiskilpailun, nuorten kilpailun ja 3. etapin voitto
:Tirreno–Adriatico, kokonais- ja mäkikirikilpailun, nuorten kilpailun sekä 4. etapin voitto
:Baskimaan ympäriajo, kokonaiskilpailussa kolmas, 3. etapin voitto
:Liège–Bastogne–Liège, voitto
:Slovenian ympäriajo, kokonais- ja mäkikirikilpailun sekä 2. etapin voitto
:Ranskan ympäriajo, kokonaiskilpailun, mäkikirikilpailun ja nuorten kilpailun voitto sekä 5. (aika-ajo), 17. ja 18. etapin voitto, 2. etapilla toinen
:Olympialaiset, maantieajon pronssia
:EM-kilpailut, maantieajossa viides
:MM-kilpailut, aika-ajossa kymmenes
:Tre Valli Varesine, kolmas
:Lombardian ympäriajo, voitto
;2022
:UAE Tour, kokonaiskilpailun, nuorten kilpailun sekä 4. ja 7. etapin voitto
:Strade Bianche, voitto
:Tirreno–Adriatico, kokonais- ja mäkikirikilpailun, nuorten kilpailun sekä 4. ja 6. etapin voitto
:Milano – San Remo, viides
:Flanderin ympäriajo, neljäs
:Slovenian ympäriajo, kokonais- ja pistekilpailun sekä 3. ja 5. etapin voitto
:Ranskan ympäriajo, kokonaiskilpailun toinen, nuorten kilpailun voitto, pistekilpailussa kolmas, 6., 7. ja 17. etapin voitto, 18. etapin toinen, 1. (aika-ajo), 8. ja 20. (aika-ajo) etapilla kolmas
:Grand Prix Cycliste de Montréal, voitto
:MM-kilpailut, aika-ajossa kuudes
:Giro dell'Emilia, toinen
:Tre Valli Varesine, voitto
:Lombardian ympäriajo, voitto
;2023
:Jaén Paraiso Interior, voitto
:Vuelta a Andalucia, kokonais- ja pistekilpailun sekä 1., 2. ja 4. etapin voitto
:Pariisi–Nizza, kokonais- ja pistekilpailun, nuorten kilpailun sekä 4. 7. ja 8. etapin voitto
:Milano – San Remo, neljäs
:E3 Saxo Bank Classic, kolmas
:Flanderin ympäriajo, voitto
:Amstel Gold Race, voitto
:La Flèche Wallonne, voitto
:Aika-ajon ja maantieajon Slovenian-mestaruus
:Ranskan ympäriajo, kokonaiskilpailussa toinen, nuorten kilpailun sekä 6. ja 20. etapin voitto, 14. ja 16. (aika-ajo) etapilla toinen, 1., 2. ja 13. etapilla kolmas
:MM-kilpailut, maantieajon pronssia
:Coppa Sabatini, kolmas
:Giro dell'Emilia, toinen
:Lombardian ympäriajo, voitto
;2024
:Strade Bianche, voitto
:Milano – San Remo, kolmas
:Katalonian ympäriajo, kokonais-, piste- ja mäkikirikilpailun sekä 2., 3., 6. ja 7. etapin voitto
:Liége–Bastogne–Liége, voitto
:Italian ympäriajo, kokonais- ja mäkikirikilpailun voitto, 2., 7. (aika-ajo), 8., 15., 16. ja 20. etapin voitto, 14. (aika-ajo) ja 16. etapilla toinen, 1. etapilla kolmas
:Ranskan ympäriajo, kokonaiskilpailun voitto, mäkikirikilpailussa toinen, 4., 14., 15., 19., 20. ja 21. (aika-ajo) etapin voitto, 7. etapilla (aika-ajo) ja 11. etapilla toinen
:Grand Prix Cycliste de Montréal, voitto
:MM-kilpailut, maantiejossa kultaa
:Giro dell'Emilia, voitto
:Lombardian ympäriajo, voitto
;2025
:UAE Tour, kokonaiskilpailun, 3. ja 7. etapin voitto
:Strade Bianche, voitto
:Milano – San Remo, kolmas
:Flanderin ympäriajo, voitto
:Pariisi–Roubaix, toinen
:Amstel Gold Race, toinen
:La Flèche Wallonne, voitto
:Liége–Bastogne–Liége, voitto
:Critérium du Dauphiné, kokonais- ja pistekilpailun sekä 1., 6. ja 7. etapin voitto
:Ranskan ympäriajo, kokonais- ja mäkikirikilpailun sekä 4., 7., 12. ja 13. (ylämäkiaika-ajo) etapin voitto, pistekilpailussa sekä 2., 5. (aika-ajo), 14. ja 18. etapilla toinen, 19. etapilla kolmas
:Grand Prix Cycliste de Montréal, toinen
:MM-kilpailut, maantieajon kultaa, aika-ajossa neljäs
:EM-kilpailut, maantieajon kultaa
:Tre Valli Varesine, voitto
:Lombardian ympäriajo, voitto
;2026
:Strade Bianche, voitto

## Lähteet